als_Latn dik_Latn sag_Latn
Ministri i Punëve të Jashtme Ditmir Bushati prezantoi para Komisionit të Parlamentit Evropian për Çështjet e Jashtme (AFET) ecurinë e Procesit të Bashkëpunimit të Evropës Juglindore(SEECP) gjatë Kryesisë shqiptare. Ai prezantoi aktivitetet e SEECP-së gjatë këtij viti, duke u ndalur kryesisht në kalendarin e përgatitur nga Kryesia shqiptare. Në mënyrë të veçantë, Ministri u ndal në Ministerialin e SEECP-së, të zhvilluar në Tiranë më 23-24 shkurt 2015, dhe deklaratën e përbashkët kundër terrorizmit të miratuar gjatë tij. Komisioni i Parlamentit Evropian për Çështjet e Jashtme vlerësoi maksimalisht Kryesinë shqiptare për agjendën ambicioze të SEECP. Në këtë takim ishte i pranishëm edhe Sekretari i Përgjithshëm i RCC, Goran Svilanoviç.
Në vijim Ministri Bushati u takua me Komisionerin e Bashkimit Evropian për Politikat e Fqinjësisë dhe Negocim të Zgjerimit, Johannes Hahn, dhe me eurodeputetin Kukan.
Gjatë këtyre takimeve Ministri Bushati prezantoi ecurinë e reformave dhe të përpjekjeve të qeverisë për të përmbushur në kohë kriteret e parashikuara në udhërrëfyesin për pesë prioritetet kyç. Ai vuri në dukje rëndësinë që ka marrja e një date për hapjen e negociatave sa i përket ecurisë së reformave, motivimit të administratës dhe mbështetjes publike.
Me Komisionerin Hahn u trajtua edhe bashkëpunimi rajonal në kuadër të Procesit të Berlinit dhe përgatitjeve për Konferencën e Vjenës, të planifikuar për t’u mbajtur në gusht të këtij viti.
Komisioneri Hahn vlerësoi ecurinë e deritanishme në fushën e reformave dhe rolin konstruktiv të Shqipërisë në kuadër të bashkëpunimit rajonal. Ai premtoi mbështetje të plotë për Shqipërinë në procesin e integrimit, duke nënvizuar se shpejtësia e këtij procesi varet nga zbatimi dhe qëndrueshmëria e reformave të ndërmarra.
Komisioneri Hahn dhe Ministri Bushati konfirmuan se, më datë 24 mars 2015 do të zhvillohet në Tiranë takimi i radhës i Dialogut të Nivelit të Lartë Shqipëri-BE.
***
Deklarata për shtyp e Ministrit Bushati në takimin me Komisionerin Hahn
Pata mundësinë të përgëzoj komisionerin Hahn për nisjen e procesit të vlerësimit të politikës së fqinjësisë të BE-së. Shpresoj që kjo klimë inovuese të ndiqet edhe në politikën e zgjerimit – nëpërmjet përshpejtimit të ankorimit strategjik të Ballkanit Perëndimor në BE, çka, sipas nesh, konsolidon Evropën në terma politikë, ekonomikë dhe të sigurisë.
Pjesë e diskutimit të sotëm ishin projektet dhe trendet e bashkëpunimit rajonal, në kuadër të kryesisë shqiptare të Procesit të Bashkëpunimit të Evropës Jug-Lindore
Ne kemi nevojë që BE-ja të na ndihmojë ta shfrytëzojmë këtë moment në rajon: ekziston një vullnet i madh politik në Ballkanin Perëndimor për të jetësuar projektet rajonale që u konceptuan në Berlin vitin që shkoi. Ne besojmë në mbështetjen dhe drejtimin e Komisionit Evropian për përgatitjen e konferencës së Vjenës në gusht.
Së fundmi, në kuadër të mbledhjes së radhës së dialogut të nivelit të lartë që do të mbahet në Tiranë, diskutuam për mënyrat e rritjes së efikasitetit të Shqipërisë në procesin e anëtarësimit, sidomos sa i përket hapave që duhen ndërmarrë për të avancuar drejt çeljes së negociatave për anëtarësim, çka do të konsolidonte edhe procesin e reformave
© Ministria e Punëve të Jashtme 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn unk als_Latn als_Latn als_Latn als_Latn als_Latn als_Latn